Staatsteater uit miljoene bedriegDie staatsteater. Foto: Google. ŉ Werker van die staatsteater het na bewering jare lank die teater van miljoene rande beroof deur geld van die teater in sy eie rekening oor te betaal. Luidens ŉ verklaring Dinsdag deur die Suid-Afrikaanse staatsteater het ABSA die polisie ingelig oor moontlike bedrog en korrupsie met betrekking tot die teater se beamptes. ABSA is die amptelike bank van die teater en al die teater se betalings gaan deur die bank se stelsel. “Die bank het die teater se hoof‑ uitvoerende bestuurder en hoof‑ finansiële beampte ingelig oor bedenklike betalings. Ons is oortuig dat beamptes in die teater se finansiële afdeling onregmatige betalings na hul persoonlike bankrekenings gemaak het,” sê Erick Ndala, woordvoerder van die teater. Volgens die bankstate vind dié bedrog reeds die afgelope vyf jaar plaas. “Die inligting wat ons tot dusver kon inwin, dui daarop dat sowat R20 miljoen só gesteel is,” sê Ndala. “Die betrokke administratiewe beampte het glo die elektroniese bankstelsel gemanipuleer en fondse van die teater se rekening na hul eie bankrekening en dié van ander partye herlei.” Die staatsteater het intussen kriminele klagtes by die polisie gelê en die betrokke beampte geskors. “Ons het ook ons bank- en betaalstelsels opgeskerp. ŉ Forensiese ouditspan is aangestel om die omvang van die bedrog te bepaal en dié het op 5 Februarie met hul ondersoek begin,” sê Ndala. Hy sê dit is verbysterend dat die bedrog so lank verborge kon bly. “Ons het in die 2015-’16-boekjaar juis ŉ ouditfirma gekry om ons boeke na te gaan vir onreëlmatighede, en hulle kon niks verdag optel nie. “Dit is besonder skokkend en maak die raad en werknemers van die staatsteater moedeloos. Hierdie bedrog ondermyn al die harde werk wat ingesit is om die staatsteater om te draai. Ons wil lede van die publiek verseker dat ons alles in ons vermoë doen om openbare fondse weer in te win,” sê Ndala.